ΑΠΟΦΑΣΗ ΤΟΥ ΣΥΜΒΟΥΛΙΟΥ της 8ης Ιουλίου 1991 για τη θέσπιση ειδικού προγράμματος έρευνας και τεχνολογικής ανάπτυξης στον τομέα της τεχνολογίας των πληροφοριών (1990-1994) (91/394/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΟΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 Ο παράγραφος 2,

την πρόταση της Επιτροπής (1),

Σε συνεργασία με το Ευρωπαϊκό Κοινοβουλιο (2),

Έχοντας υπόψη τη γνώμη της Οικονομικής και Κοινωνικής Επιτροπής (3),

Εκτιμώντας:

ότι, με την απόφαση 90/221/Ευρατόμ/ΕΟΚ (4), το Συμβούλιο έχει θεσπίσει τρίτο πρόγραμμα-πλαίσιο για τις κοινοτικές δράσεις στον τομέα της έρευνας και τεχνολογικής ανάπτυξης (1990-1994) στο οποίο καθορίζονται, ιδίως, οι δράσεις που πρέπει να αναληφθούν στον τομέα της τεχνολογίας των πληροφοριών- ότι η παρούσα απόφαση πρέπει να ληφθεί με βάση τους λόγους οι οποίοι εκτίθενται στο προοίμιο της εν λόγω απόφασης-

ότι το άρθρο 130 Ι της συνθήκης προβλέπει ότι η εφαρμογή του προγράμματος-πλαισίου πραγματοποιείται μέσω ειδικών προγραμμάτων που αναπτύσσονται στο εσωτερικό κάθε δράσης-

ότι, εκτός του ειδικού προγράμματος για το ανθρώπινο δυναμικό και την κινητικότητα, είναι αναγκαίο να ενθαρρυνθεί η κατάρτιση των ερευνητών και των μηχανικών στα πλαίσια του παρόντος προγράμματος-

ότι, δυνάμει του όρθρου 4 και του παραρτήματος Ι της απόφασης 90/221/Ευρατόμ/ΕΟΚ, το ποσό που κρίνεται αναγκαίο για το σύνολο του προγράμματος-πλαισίου καλύπτει ποσό 57 εκατομμυρίων Ecu για τη συγκεντρωτική δράση διάδοσης και αξιοποίησης των αποτελεσμάτων, κατανεμητέο κατ' αναλογία του ποσού που προβλέπεται για κάθε ειδικό πρόγραμμα-

ότι η απόφαση 90/221/Ευρατόμ, ΕΟΚ ορίζει ότι στόχος των κοινοτικών δράσεων στον τομέα της έρευνας πρέπει, ιδίως, να είναι η ενίσχυση της επιστημονικής και τεχνολογικής βάσης της ευρωπαϊκής βιομηχανίας, ιδιαίτερα στους στρατηγικούς τομείς της τεχνολογίας αιχμής, και η ενθάρρυνση της βιομηχανίας να βελτιώσει τη διεθνή ανταγωνιστικότητά της- ότι προβλέπει επίσης ότι κοινοτική δράση δικαιολογείται εάν η έρευνα συμβάλλει, μεταξύ άλλων, στην ενίσχυση της οικονομικής και κοινωνικής συνοχής της Κοινότητας και στην προώθηση της αρμονικής συνολικής ανάπτυξής της, ενώ ταυτόχρονα τηρείται ο στόχος της επιδίωξης επιστημονικής και τεχνικής ποιότητας- ότι το πρόγραμμα έρευνας στον τομέα της τεχνολογίας των επικοινωνιών θα πρέπει να συμβάλλει στην υλοποίηση αυτών των στόχων-

ότι είναι ανάγκη να εξασφαλιστεί, όσο το δυνατόν, η συμμετοχή των μικρομεσαίων επιχειρήσεων (ΜΜΕ) στο παρόν πρόγραμμα- ότι θα πρέπει να ληφθούν υπόψη οι ειδικές απαιτήσεις τους, υπό την επιφύλαξη της επιστημονικής και τεχνικής ποιότητας του προγράμματος-

ότι επείγει η συγκρότηση ή η εδραίωση ενός καθαυτού ευρωπαϊκού βιομηχανικού δυναμικού στις εν λόγω τεχνολογίες- ότι δικαιούχοι πρέπει να είναι τα ιδρύματα ερευνών, οι επιχειρήσεις, συμπεριλαμβανομένων των ΜΜΕ, και όσοι άλλοι εγκατεστημένοι στην Κοινότητα οργανισμοί προσφέρονται περισσότερο για την επίτευξη αυτών των στόχων-

ότι οι τεχνολογίες των πληροφοριών απαντώνται ολοένα και περισσότερο σε όλους τους τομείς της οικονομίας και της κοινωνίας- ότι επαυξάνουν αποφασιστικά την ανταγωνιστικότητα και της βιομηχανίας και της παροχής υπηρεσιών και βελτιώνουν τις συνθήκες εργασίας, καθώς και πλήθος πλευρές της ιδιωτικής ζωής- ότι οι τεχνολογίες των πληροφοριών απαιτούν σημαντικές προσπάθειες έρευνας και ανάπτυξης, που καθιστούν αναγκαία την υπερεθνική συνεργασία- ότι η μικροηλεκτρονική, τα συστήματα επεξεργασίας δεδομένων και το γραφειακό και οικιακό λογισμικό, η ενσωμάτωση των ηλεκτρονικών υπολογιστών στην παραγωγή και η αντίστοιχη βασική έρευνα έχουν χαρακτηριστεί τομείς προτεραιότητας στην απόφαση 90/221/Ευρατόμ, ΕΟΚ-

ότι η βασική έρευνα πρέπει να ενθαρρύνεται στο βαθμό του αναγκαίου σ' ολόκληρη την Κοινότητα-

ότι, στα πλαίσια του παρόντος προγράμματος, θα ήταν ευκταία η αξιολόγηση των οικονομικών και κοινωνικών επιπτώσεων καθώς και των τυχών τεχνολογικών κινδύνων-

ότι έχει ζητηθεί η γνώμη της Επιτροπής Επιστημονικής και Τεχνικής Έρευνας (Crest),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Θεσπίζεται ειδικό πρόγραμμα έρευνας και τεχνολογικής ανάπτυξης για την Κοινότητα στον τομέα των τεχνολογιών των πληροφοριών, το οποίο εφεξής αποκαλείται "πρόγραμμα", όπως ορίζεται στο παράρτημα Ι, για το χρονικό διάστημα από τις 8 Ιουλίου έως τις 31 Δεκεμβρίου 1994.

Άρθρο 2

1. Το ποσό που κρίνεται αναγκαίο για την εκτέλεση του προγράμματος ανέρχεται σε 1 338,48 εκατομμυρίων Ecu, στο οποίο περιλαμβάνονται και δαπάνες προσωπικού και διοικήσεως ύψους 94 εκατομμυρίων Ecu.

2. Ενδεικτική κατανομή του ποσού περιλαμβάνεται στο παράρτημα ΙΙ.

3. Σε περίπτωση που λαμβάνεται απόφαση εκ μέρους του Συμβουλίου, κατ' εφαρμογή του άρθρου 1 παράγραφος 4 της απόφασης 90/221/Ευρατόμ, ΕΟΚ, η παρούσα απόφαση προσαρμόζεται ανάλογα.

Άρθρο 3

Οι λεπτομέρειες της υλοποίησης του προγράμματος, συμπεριλαμβανομένου του ύψους της χρηματοδοτικής συμμετοχής της Κοινότητας, καθορίζονται στο παράρτημα ΙΙΙ.

Άρθρο 4

1. Κατά τη διάρκεια του δεύτερου έτους εφαρμογής του προγράμματος, η Επιτροπή το επανεξετάζει και υποβάλλει

έκθεση των αποτελεσμάτων της επανεξέτασης αυτής στο Ευρωπαϊκό Κοινοβούλιο και το Συμβούλιο, συνοδευόμενη, ενδεχομένως, από προτάσεις τροποποιήσεων.

2. Κατά τη λήξη του προγράμματος, ομάδα ανεξάρτητων εμπειρογνωμόνων αξιολογεί τα αποτελέσματά του, για λογαριασμό της Επιτροπής. Η έκθεση της ομάδας αυτής, συνοδευόμενη από παρατηρήσεις της Επιτροπής, υποβάλλεται στο Ευρωπαϊκό Κοινοβούλιο και το Συμβούλιο.

3. Οι εκθέσεις που αναφέρονται στις παραγράφους 1 και 2 συντάσσονται με βάση τους στόχους που καθορίζονται στο παράρτημα Ι της παρούσας απόφασης και σύμφωνα με

το άρθρο 2 παράγραφος 4 της απόφασης 90/221/Ευρατόμ, ΕΟΚ.

Άρθρο 5

1. Η Επιτροπή είναι υπεύθυνη για την εφαρμογή του προγράμματος.

2. Οι συμβάσεις που συνάπτονται από την Επιτροπή διέπουν τα δικαιώματα και τις υποχρεώσεις κάθε μέρους, συμπεριλαμβανομένων των διαδικασιών διάδοσης, προστασίας και αξιοποίησης των αποτελεσμάτων της έρευνας, σύμφωνα με τις διατάξεις που έχουν θεσπιστεί κατ' εφαρμογή του άρθρου 130Ι δεύτερο εδάφιο της συνθήκης.

3. Σύμφωνα με τους στόχους που αναφέρονται στο παράρτημα Ι θα καταρτιστεί και, εάν χρειάζεται, θα αναπροσαρμόζεται πρόγραμμα εργασίας. Το πρόγραμμα αυτό θα καθορίζει τους λεπτομερείς στόχους, τον τύπο των έργων που θα αναληφθούν, καθώς και τις αντίστοιχες δημοσιονομικές διατάξεις που πρέπει να θεσπιστούν. Η Επιτροπή καταρτίζει τις προσκλήσεις προς υποβολή προτάσεων έργων με βάση το πρόγραμμα εργασιών.

Άρθρο 6

Η Επιτροπή επικουρείται από επιτροπή, η οποία αποτελείται από αντιπροσώπους των κρατών μελών και προεδρεύεται από τον αντιπρόσωπο της Επιτροπής.

Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίζει ο πρόεδρος ανάλογα με τον επείγοντα χαρακτήρα του θέματος. Η γνώμη διατυπώνεται με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων τις οποίες το Συμβούλιο καλείται να λάβει μετά από πρόταση της Επιτροπής. Κατά τις ψηφοφορίες στο πλαίσιο της επιτροπής, οι ψήφοι των αντιπροσώπων των κρατών μελών σταθμίζονται σύμφωνα με το εν λόγω άρθρο. Ο πρόεδρος δεν λαμβάνει μέρος στην ψηφοφορία.

Η Επιτροπή θεσπίζει τα προβλεπόμενα μέτρα, όταν αυτά είναι σύμφωνα με τη γνώμη της επιτροπής.

Εάν τα προβλεπόμενα μέτρα δεν είναι σύμφωνα με τη γνώμη της επιτροπής, ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση σχετικά με τα ληπτέα μέτρα. Το Συμβούλιο αποφασίζει με ειδική πλειοψηφία.

Εάν, μετά την παρέλευση τριμήνου από την υποβολή της πρότασης, το Συμβούλιο δεν έχει λάβει σχετική απόφαση, τότε τα προτεινόμενα μέτρα:

- θεσπίζονται από την Επιτροπή, όσον αφορά τα θέματα που υπάγονται στο άρθρο 7 δεύτερη, τρίτη, τέταρτη, πέμπτη, έκτη, έβδομη και όγδοη περίπτωση,

- θεσπίζονται από την Επιτροπή, πλην των περιπτώσεων όπου το Συμβούλιο αντιτάχθηκε με απλή πλειοψηφία

στα εν λόγω μέτρα, όσον αφορά τα θέματα που υπάγονται στο άρθρο 7 πρώτη, δεύτερη, τρίτη και τέταρτη περίπτωση.

Άρθρο 7

1. Η διαδικασία που καθορίζεται στο άρθρο 6 εφαρμόζεται στα ακόλουθα:

- κατάρτιση και ενημέρωση του προγράμματος εργασίας που αναφέρεται στο άρθρο 5 παράγραφος 3,

- παρεκκλίσεις από τους γενικούς κανόνες που καθορίζονται στο παράρτημα ΙΙΙ,

- αξιολόγηση των προβλεπομένων στο παράρτημα ΙΙΙ ερευνητικών σχεδίων και συνοδευτικών μέτρων καθώς και εκτίμηση του προβλεπομένου ποσού της κοινοτικής χρηματοδοτικής συμμετοχής σε αυτά τα σχέδια και συνοδευτικά μέτρα, ότον το ποσό αυτό υπερβαίνει το 1 εκατομμύριο Ecu ετησίως,

- συμμετοχή σε κάθε δράση οργανισμών ή επιχειρήσεων τρίτων χωρών που αναφέρονται στο άρθρο 8,

- περιεχόμενο των προσκλήσεων για υποβολή προσφορών,

- τυχόν αναπροσαρμογή της κατανομής του ποσού που αναφέρεται ενδεικτικά στο παράρτημα ΙΙ,

- μέτρα που πρέπει να ληφθούν για την αξιολόγηση του προγράμματος,

- μέτρα διάδοσης, προστασίας και αξιολόγησης των αποτελεσμάτων της έρευνας που διενεργείται στα πλαίσια του προγράμματος.

2. Όταν, κατ' εφαρμογή της παραγράφου 1 τρίτη περίπτωση, το ποσό της κοινοτικής χρηματοδοτικής συμμετοχής δεν υπερβαίνει το 1 εκατομμύριο Ecu ανά έτος, η Επιτροπή

ενημερώνει την προαναφερόμενη επιτροπή σχετικά με τα σχέδια έρευνας και συνοδευτικά μέτρα, καθώς και με το αποτέλεσμα της αξιολόγησής τους.

Η Επιτροπή ενημερώνει επίσης την εν λόγω επιτροπή σχετικά με την εφαρμογή των συντονισμένων δράσεων που προβλέπονται στο παράρτημα ΙΙΙ.

Άρθρο 8

1. Σύμφωνα με το άρθρο 130Μ της συνθήκης, η Επιτροπή εξουσιοδοτείται να διαπραγματεύεται διεθνείς συμφωνίες με τις τρίτες χώρες μέλη της COST, ιδίως με τις χώρες μέλη της ΕΖΕΣ και τις χώρες της κεντρικής και ανατολικής Ευρώπης, με σκοπό τη συμμετοχή τους, εν όλω ή εν μέρει, στο πρόγραμμα.

2. Στις περιπτώσεις κατά τις οποίες έχουν συναφθεί συμφωνίες-πλαίσια επιστημονικής και τεχνικής συνεργασίας μεταξύ της Κοινότητας και τρίτων ευρωπαϊκών χωρών, οι εγκατεστημένοι σε αυτές τις χώρες οργανισμοί και επιχειρήσεις μπορούν, σύμφωνα με την προβλεπόμενη στο άρθρο 6 διαδικασία και με βάση το κριτήριο του αμοιβαίου οφέλους, να συμμετάσχουν σε δράση αναληφθείσα στα πλαίσια του προγράμματος.

3. Ο εγκατεστημένος εκτός της Κοινότητας συμβαλλόμενος οργανισμός που συμμετέχει σε δράση αναληφθείσα στα πλαίσια του προγράμματος, δεν μπορεί να επωφεληθεί από

τη χορηγούμενη στο πρόγραμμα κοινοτική χρηματοδότηση.

Ο εν λόγω οργανισμός συμμετέχει στα γενικά διοικητικά έξοδα.

Άρθρο 9

Η παρούσα απόφαση απευθύνεται στα κράτη μέλη.

Βρυξέλλες, 8 Ιουλίου 1991.

Για το Συμβούλιο

Ο Πρόεδρος

V. KOK

(1) ΕΕ αριθ. C 174 της 16. 7. 1990, σ. 1.(2) ΕΕ αριθ. C 30 της 6. 2. 1991, σ. 16 και απόφαση της 13ης Ιουνίου 1991 (δεν δημοσιεύθηκε ακόμα στην Επίσημη Εφημερίδα).(3) ΕΕ αριθ. C 41 της 18. 2. 1991, σ. 10.(4) ΕΕ αριθ. L 117 της 8. 5. 1990, σ. 28.

ΠΑΡΑΡΤΗΜΑ Ι

ΕΠΙΣΤΗΜΟΝΙΚΟΙ ΚΑΙ ΤΕΧΝΙΚΟΙ ΣΤΟΧΟΙ ΚΑΙ ΠΕΡΙΕΧΟΜΕΝΟ Οι προσανατολισμοί του τρίτου προγράμματος-πλαισίου (1990-1994), οι επιστημονικοί και τεχνικοί στόχοι που επιδιώκει και οι θεμελιώδεις σκοποί στους οποίους αποβλέπει αποτελούν αναπόσπαστο μέρος του προγράμματος.

Το σημείο Ι.1. Α του παραρτήματος ΙΙ του εν λόγω προγράμματος-πλαισίου αποτελεί αναπόσπαστο μέρος του προγράμματος.

Στη συνέχεια εκτίθεται αναλυτική περιγραφή του περιεχομένου του προγράμματος, που βασίζεται και λαμβάνει υπόψη τα παραπάνω στοιχεία.

Το πρόγραμμα αποτελεί νέα φάση του ευρωπαϊκού στρατηγικού προγράμματος έρευνας και ανάπτυξης στον τομέα των τεχνολογιών πληροφοριών (ESPRIT), με προσανατολισμό τις νέες γενεές τεχνολογιών.

Οι μεγάλοι τομείς εργασίας που θα ενισχυθούν εκτίθενται παρακάτω. Οι εργασίες αυτές θα αναπτύξουν τα αποτελέσματα των ESPRIT Ι και ESPRIT ΙΙ, και θα επεκτείνουν την αναληφθείσα δράση σε τομείς στους οποίους η ευρωπαϊκή βιομηχανία των τεχνολογιών πληροφοριών είναι ήδη ισχυρή από τεχνολογική άποψη καθώς και σε τομείς όπου παρουσιάζει αδυναμίες.

Το πρόγραμμα θα εκτελεστεί στα πλαίσια πέντε τομέων:

Τομέας 1: μικροηλεκτρονική,

Τομέας 2: συστήματα επεξεργασίας πληροφοριών και λογισμικό,

Τομέας 3: προηγμένα συστήματα επαγγελματικών και οικιακών εφαρμογών, περιφερειακά,

Τομέας 4: ολοκληρωμένη βιομηχανική παραγωγή και τεχνικός σχεδιασμός με τη βοήθεια υπολογιστή,

Τομέας 5: βασική έρευνα.

Μερικά σημαντικά σχέδια μπορεί να καλύπτουν πολλούς τομείς, όπως για παράδειγμα στο πεδίο των ανοικτών συστημάτων μικροεπεξεργαστών.

Τα συνοδευτικά μέτρα καλύπτουν τη μεταφορά των τεχνολογιών και τις δράσεις κατάρτισης που αναλαμβάνονται σε καθέναν από τους τομείς αυτούς. Περιλαμβάνουν τις ειδικές δράσεις που σκοπό έχουν να αυξήσουν, αφενός, τις δυνατότητες των οργανισμών που είναι εγκατεστημένοι σε περιφερειακές περιοχές της Κοινότητας, να συμμετάσχουν στις κοινοτικές δραστηριότητες έρευνας και ανάπτυξης (Ε & Α) στον τομέα της τεχνολογίας των πληροφοριών, και αφετέρου, την ικανότητά τους να χρησιμοποιούν τα αποτελέσματα. Καλύπτουν τη συγκέντρωση πληροφοριών, τόσο στα πλαίσια του προγράμματος όσο και της εν γένει κοινότητας της τεχνολογίας των πληροφοριών (ΤΠ)- περιλαμβάνουν μέτρα κατάρτισης για την αύξηση των προσόντων των ερευνητών και μηχανικών που έχουν σχέση με τους στόχους του προγράμματος, καθώς και μέτρα για τη συνειδητοποίηση των δυνατοτήτων και τη διάθεση των αποτελεσμάτων, περιλαμβανομένων και των αποτελεσμάτων που αποσκοπούν στην τυποποίηση, καθώς και την ανάπτυξη ενεργειών μεταξύ των συμμετεχόντων και της κοινότητας ΤΠ εν γένει. Επίσης, καλύπτουν τα συστήματα ανταλλαγής πληροφοριών για τους συμμετέχοντες στο πρόγραμα IES (Σύστημα Ανταλλαγής Πληροφοριών) και τη συμμετοχή στο πρόγραμμα EUREKA "Συνεργασία για τα δίκτυα OSI στην Ευρώπη" (COSINE). Ειδικές πληροφορίες σχετικά με τα προγράμματα θα παρέχονται σε στενή συνεργασία με

την υπηρεσία πληροφοριών στον τομέα της κοινοτικής έρευνας και ανάπτυξης (CORDIS). Τα μέτρα αυτά θα συμπληρώνουν άλλες τρέχουσες δραστηριότητες σε κοινοτικό, εθνικό και διεθνές επίπεδο, και σ' αυτά θα λαμβάνονται υπόψη οι απαιτήσεις επικουρικότητας και οικονομικής και κοινωνικής συνοχής.

Θα λαμβάνεται δεόντως υπόψη, όπου χρειάζεται, η επίπτωση των δράσεων του προγράμματος στην κοινωνία και στους επιμέρους χρήστες.

ΤΟΜΕΑΣ 1: ΜΙΚΡΟΗΛΕΚΤΡΟΝΙΚΗ

Στη μικροηλεκτρονική, η οποία παρέχει την αναγκαία τεχνολογική βάση των τεχνολογιών πληροφοριών και των τηλεπικοινωνιών, οι τρεις κύριες στρατηγικές ενέργειες θα αποβλέπουν στους ακόλουθους στόχους:

- εδραίωση μιας ευρωπαϊκής τεχνολογικής βάσης στην οποία να μπορεί να στηριχθεί η μελλοντική δυνατότητα βιομηχανικής παραγωγής ευρέος φάσματος πρωτοποριακών ολοκληρωμένων κυκλωμάτων στον τομέα της τεχνολογίας αιχμής. Αυτό θα γίνει με τόνωση της εκμετάλλευσης και με τη χρησιμοποίηση και επέκταση των εργασιών που πραγματοποιήθηκαν στις προηγούμενες φάσεις του ESPRIT και στα εθνικά προγράμματα. Οι στρατηγικές εργασίες στον τομέα της τεχνολογίας αιχμής CMOS κάτω του 1 μm θα διεξαχθούν σε συνεργασία με το πρόγραμμα "Joint European Submicron Silicon" (JESSI), λαμβάνοντας υπόψη τη διαφορετική έμφαση που αποδίδουν στην έρευνα τα κοινοτικά προγράμματα και το EUREKA, την ανάγκη αποφυγής επικαλύψεων και την ανάγκη διασφάλισης των απαιτήσεων όσον αφορά τη συνοχή και την αρχή της επικουρικότητας,

- ενίσχυση των δυνατοτήτων της Κοινότητας όσον αφορά την αλυσίδα σχεδιασμού, βιομηχανικής παραγωγής, δοκιμών και εφαρμογής προηγμένων και αξιόπιστων ολοκληρωμένων κυκλωμάτων,

- εκμετάλλευση όλων των διαθέσιμων πόρων, με εξασφάλιση της ευρείας συμμετοχής του μεγαλύτερου δυνατού αριθμού δυνητικών φορέων (μεγάλες και μικρές βιομηχανίες, τόσο παραγωγοί όσο και χρήστες, πανεπιστήμια και ερευνητικά κέντρα) της Κοινότητας. Ιδιαίτερη έμφαση θα δίνεται στις καινοτόμες εφαρμογές από τους τελικούς χρήστες.

Έμφαση θα δίνεται στα Ολοκληρωμένα Κυκλώματα Ειδικών Εφαρμογών (ASIC). Αυτά περιλαμβάνουν κυκλώματα πολλαπλών λειτουργιών, κυκλώματα μεγάλης πυκνότητας, κυκλώματα υψηλής ταχύτητας, οπτικοηλεκτρονικά κυκλώματα, προηγμένα κυκλώματα ισχύος (smart power), νέο εξοπλισμό, τεχνολογία βιομηχανικής παραγωγής και υλικά για προηγμένα ολοκληρωμένα κυκλώματα.

Οι εργασίες που αφορούν τα ολοκληρωμένα κυκλώματα μεγάλης πυκνότητας θα επικεντρωθούν στην τεχνολογία CMOS που χρησιμοποιεί πυρίτιο 0,5-0,3 μm. Πέρα από τη λιθογραφία και τις λοιπές σημερινές τεχνολογίες τις σχετικές με την επεξεργασία των ημιαγωγών και με τα υλικά, θα αναπτυχθούν εργαλεία και συστήματα σχεδιασμού με τη βοήθεια υπολογιστή CAD που θα επιτρέπουν το σχεδιασμό και τις δοκιμές σε επίπεδα μεγαλύτερης πολυπλοκότητας (μεταξύ 4 και 8 εκατομμυρίων κρυσταλλοτριόδων που συνδυάζουν μνήμη και λογική).

Στον τομέα των ολοκληρωμένων κυκλωμάτων υψηλής ταχύτητας, οι εργασίες θα καλύψουν τόσο τις τεχνολογίες διπολικών στοιχείων πυριτίου όσο και τις τεχνολογίες των ομάδων ΙΙΙΦΨ11>Ω για τα ψηφιακά και αναλογικά κυκλώματα. Θα συμπεριλάβουν την τεχνολογία των ημιαγωγών και τα υλικά, καθώς και τις ειδικές πτυχές του σχεδιασμού και των δοκιμών των ολοκληρωμένων κυκλωμάτων υψηλής ταχύτητας (για παράδειγμα για τα ψηφιακά ολοκληρωμένα κυκλώματα υψηλής συχνότητας).

Οι δραστηριότητες που είναι πλέον ζωτικής σημασίας και απαιτούν ιδιαίτερη προσοχή συμπεριλαμβάνουν τον εξοπλισμό, τα υλικά (που βασίζονται στα στοιχεία των ομάδων ΙΙΙΦΨ11>Ω ή στο πυρίτιο ή είναι άλλου νέου τύπου), η επιστήμη και η τεχνολογία της βιομηχανικής παραγωγής, καθώς και ο εγκλεισμός σε κάψα και η συνεκτικότητα (συμπεριλαμβανομένων ηλεκτρικών και οπτικών λύσεων). Ο στόχος των εργασιών που προβλέπονται στον τομέα αυτό θα συνίσταται στη βελτίωση των δυνατοτήτων παραγωγής της ευρωπαϊκής βιομηχανίας ολοκληρωμένων κυκλωμάτων, με την εξέταση όλων των πτυχών που απαιτούνται για την παραγωγή ολοκληρωμένων κυκλωμάτων καλύτερης ποιότητας και χαμηλού κόστους. Στα πλαίσια αυτά, συμπεριλαμβάνονται εργασίες Ε & Α στον τομέα του τεχνικού σχεδιασμού των εξοπλισμών, του αυτοματισμού, της τεχνολογίας των καθαρών αιθουσών επεξεργασίας και του ελέγχου της ποιότητας. Ένας από τους κύριους στόχους θα είναι η ενίσχυση της συνεργασίας των κατασκευαστών εξοπλισμού και ολοκληρωμένων κυκλωμάτων, δεδομένου ότι αυτό αναγνωρίζεται ως κεντρικό στοιχείο για την έγκαιρη ανάπτυξη του είδους του εξοπλισμού που απαιτείται λόγω των εξαιρετικά μικρών διαστάσεων και του μεγάλου μεγέθους του δίσκου (wafer) των ολοκληρωμένων κυκλωμάτων υψηλής τεχνολογίας. Όσον αφορά το σχεδιασμό, οι εργασίες στον τομέα της ανάπτυξης εργαλείων, της βελτίωσης και ολοκλήρωσης των συστημάτων CAD και της ενίσχυσης των δραστηριοτήτων στο θέμα της τυποποίησης, ιδίως με την ανάπτυξη ενός κοινού πλαισίου CAD, θα πρέπει να ανταποκρίνονται στις ανάγκες των χρήστων. Όσον αφορά τα κυκλώματα μικροκυμάτων και οπτικοηλεκτρονικής, θα αναληφθούν εργασίες για τη βελτίωση των δυνατοτήτων βιομηχανικής παραγωγής και τη μέιωση του κόστους για ευρεία χρήση των κυκλωμάτων αυτών σε δορυφόρους, τηλεπικοινωνίες, επιστημονικά όργανα και την πληροφορική.

Οι βασικές εργασίες σχετικά με τα ολοκληρωμένα συστήματα αυξημένων επιδόσεων και μειωμένου μεγέθους και κόστους θα κατευθυνθούν προς την παραγωγή συστήματος "σε μία και μόνο μικροπλακέτα" με την ανάπτυξη ευέλικτων διαδικασιών παραγωγής που επιτρέπουν το συνδυασμό, σε μία μόνο μικροπλακέτα, διαφόρων χαρακτηριστικών, όπως των ψηφιακών και αναλογικών λειτουργιών, της διατηρήσιμης μνήμης, της χαμηλής τάσης, της μεταγωγής ισχύος και των αισθητήρων. Τα χαρακτηριστικά αυτά θα ενσωματωθούν σε τυποποιημένη ψηφιακή διαδικασία CMOS κάτω του 1 μm. Εξαιτίας της συνεχώς αυξανόμενης πολυπλοκότητας των διαδικασιών παραγωγής, πρέπει να ληφθούν ειδικά μέτρα ώστε να επιτευχθεί αρκετά υψηλή απόδοση. Για παράδειγμα, θα απαιτηθούν επίσης ειδικά εργαλεία CAD που να μπορούν να προσομοιώνουν τις διάφορες λειτουργίες στις μικροπλακέτες.

Οι πλέον μακροπρόθεσμες και πλέον καινοτόμες πλευρές των εργασιών στον τομέα της μικροηλεκτρονικής θα πραγματοποιηθούν λαμβάνοντας υπόψη τα επιτεύγματα και τους στόχους της βασικής έρευνας στον τομέα αυτόν, εξασφαλίζοντας έτσι τη συνολική συνοχή του πεδίου αυτού στα πλαίσια του προγράμματος.

Η μεταφορά των τεχνολογιών, η κατάρτιση και διάφορα άλλα συνοδευτικά μέτρα θα αναληφθούν σε περίπτωση ειδικής ανάγκης για δράσεις προκειμένου να καθιερωθούν στενότεροι δεσμοί και πρόσβαση στις πηγές προμήθειας ολοκληρωμένων κυκλωμάτων στην Ευρώπη. Ειδικότερα, θα θεσπιστεί σειρά μέτρων που θα στηρίζονται στα επιτεύγματα σχεδίων που αφορούν τα ASIC και θα εξασφαλίζουν τη συνοχή των πρωτοβουλιών που έχουν αναληφθεί για την παροχή ενίσχυσης και τόνωσης στις μικρομεσαίες επιχειρήσεις για τη χρησιμοποίηση της μικροηλεκτρονικής- θα ληφθούν μέτρα με σκοπό να αντιμετωπιστούν οι ελλείψεις στον τομέα της εξειδίκευσης, ιδίως όταν αυτό προϋποθέτει συνεργασία με τη βιομηχανία (για παράδειγμα, στην περίπτωση της εξειδίκευσης που απαιτεί πρόσβαση στις βιομηχανικές εγκαταστάσεις).

ΤΟΜΕΑΣ 2: ΣΥΣΤΗΜΑΤΑ ΕΠΕΞΕΡΓΑΣΙΑΣ ΠΛΗΡΟΦΟΡΙΩΝ ΚΑΙ ΛΟΓΙΣΜΙΚΟ

Οι κύριες γραμμές δράσης όσον αφορά τα συστήματα επεξεργασίας πληροφοριών και το λογισμικό αποσκοπούν στην εκμετάλλευση των δυνητικών τεχνολογικών καινοτομιών στον τομέα των παράλληλων αρχιτεκτονικών, στην παροχή καλύτερων διασυνδέσεων για την ικανοποίηση των αναγκών των τελικών χρήστων και για την προώθηση της χρήσης των νέων τεχνικών παραγωγής λογισμικού.

Εκτιμάται ότι οι παράλληλες αρχιτεκτονικές αποτελούν το κλειδί για τη μελλοντική βελτίωση του λόγου κόστους/επιδόσεων των υπολογιστών. Οι εργασίες που προβλέπονται στον τομέα αυτό θα καταλήξουν σ' ένα ελάχιστο σύνολο αρχιτεκτονικών μηχανής που είναι απαραίτητες προκειμένου να εκπληρωθούν επιλεγμένες τελικές εφαρμογές με 10& περίπου στοιχεία υπολογισμού. Τα παράλληλα συστήματα θα διευκολύνουν τις βελτιώσεις που πρέπει να επέλθουν όσον αφορά την αξιοπιστία και την ασφάλεια των συστημάτων. Οι εργασίες θα έχουν ως γνώμονα τις ανάγκες των χρήστων και θα βασίζονται σε πρότυπα στα οποία στηρίζονται νέα συστήματα και υπηρεσίες. Μπορούν να συμπεριλαμβάνουν προηγμένα πειράματα για τον έλεγχο της εγκυρότητας και τη βαθμολόγηση επιδόσεων επιλεγμένων παράλληλων αρχιτεκτονικών. Θα λαμβάνουν υπόψη τις απαιτήσεις της κατανεμημένης πληροφορικής και των εφαρμογών πραγματικού χρόνου. Ειδικότερα, θα επικεντρώνονται στα συστήματα στενής σύζευξης και στα ομοιογενή συστήματα. Επίσης, θα εξεταστούν τα λειτουργικά συστήματα που

επιτρέπουν την από κοινού χρήση των πληροφοριών μεταξύ των υπαρχόντων συστημάτων, καθώς και τα νέα παράλληλα λειτουργικά συστήματα και γλώσσες που αρχίζουν να εμφανίζονται. Θα διεξαχθεί η λεγόμενη "enabling research" για τεχνικούς και επιστημονικούς σταθμούς εργασίας υψηλών επιδόσεων που βασίζονται σε παράλληλες αρχιτεκτονικές. Η έρευνα αυτή θα στηριχθεί στις υφιστάμενες εργασίες και θα συνδεθεί με σχέδια επακόλουθης εκμετάλλευσης που θα πραγματοποιηθεί από την ίδια τη βιομηχανία ή μέσω άλλων μηχανισμών, όπως το EUREKA. Οι σημαντικές αυξήσεις υπολογιστικής ισχύος συνοδεύονται από την ανάγκη διαχείρισης και επεξεργασίας πληροφοριών πολύ μεγαλύτερου όγκου απ' ό,τι είναι αυτή τη στιγμή διαθέσιμο. Οι τρέχουσες τεχνολογίες διαχείρισης στοιχείων υπολογίζεται ότι είναι σε θέση να ανταπεξέλθουν μόνο στο 5 % των πληροφοριών που είναι διαθέσιμες σε ένα μέσο οργανισμό, τη στιγμή που οι πληροφορίες αποτελούν όλο και περισσότερο το ζωτικότερο πλεονέκτημά του. Απαιτούνται νέες τεχνολογίες βασιζόμενες στη σύγκλιση τεχνικών για συστήματα εμπειρογνωμοσύνης και πολυπαράλληλης αρχιτεκτονικής. Οι τεχνολογίες αυτές θα πρέπει να μπορούν να διεκπεραιώνουν όγκους και ταχύτητα παροχής στοιχείων που υπερβαίνουν κατά πολλές τάξεις μεγέθους αυτά που διεκπεραιώνονται σήμερα. Τα φάσματα ειδών στοιχείων και μέσων παροχής των στοιχείων αυτών θα πρέπει να διευρυνθούν σημαντικά.

Οι υπολογιστές των μελλοντικών γενεών θα απαιτούν όχι μόνο μεγαλύτερη απόδοση και αξιοπιστία, αλλά και καλύτερα συστήματα διασύνδεσης για την ικανοποίηση των αναγκών των χρήστων, και κυρίως συστήματα διασύνδεσης ανθρώπου-μηχανής. Θα αναληφθούν προσπάθειες με σκοπό να παρασχεθούν τα εργαλεία για τη διαχείριση του συστήματος διασύνδεσης μηχανής χρήστη. Οι εργασίες θα στηριχθούν στα υπάρχοντα αποτελέσματα και θα δοθεί έμφαση στα συστήματα για την αντίληψη και τη σύνθεση των πληροφοριών από εξαιρετικά πολύπλοκα σήματα. Ειδικότερα πρόκειται για την αναγνώριση της ανθρώπινης ομιλίας και την κατανόηση των εικόνων. Οι διασυνδέσεις αυτές δεν θα χρησιμοποιούν μόνο συμβατικές τεχνικές βελτιωμένης ολοκλήρωσης, αλλά θα στηρίζονται όλο και περισσότερο στην κατανόηση του άμεσου λόγου, στη χρήση κινούμενων γραφικών συμβόλων και στην εισαγωγή νέων τεχνικών διαλογικής επικοινωνίας που χρησιμοποιούν κίνηση και χειρονομίες. Επιπλέον, απαιτείται όλο και περισσότερο από τα συστήματα να επικοινωνούν διαλογικά με το εξωτερικό τους περιβάλλον με πλήρη αυτοματισμό μέσω στοιχείων όρασης, ακοής και άλλων αισθητήρων. Η ανάγκη αυτόματης επιθεώρησης και ερμηνείας του χώρου αυξάνει ταχέως και καλύπτει εφαρμογές που εκτείνονται από την εξελιγμένη βιομηχανική ρομποτική ή την παρακολούθηση του περιβάλλοντος έως την ιατρική απεικόνιση. Αυτό αφορά ιδιαίτερα αρχιτεκτονικές που θα περιλαμβάνουν αισθητήρια όργανα, θα επεξεργάζονται διαρκώς αυξανόμενο φάσμα τύπων σήματος και ρυθμών παροχής και θα δίνουν ερμηνείες σε πραγματικό χρόνο.

Στα περισσότερα συστήματα ΤΠ, το λογισμικό θεωρείται πλέον ότι αποτελεί το κυριότερο στοιχείο του κόστους. Εκτιμάται ότι το σοβαρότερο πρόβλημα που αντιμετωπίζει η βιομηχανία των ΤΠ συνίσταται στους περιορισμούς των ευρωπαϊκών δυνατοτήτων παραγωγής λογισμικού. Θα καταβληθούν προσπάθειες στους τομείς στους οποίους μπορεί να αναμένεται σημαντική πρόοδος, ώστε να βελτιωθούν τα εργαλεία και οι μέθοδοι που επιτρέπουν την ολοκλήρωση των συστημάτων και την αύξηση της παραγωγικότητας στον τομέα του λογισμικού, όπως, παραδείγματος χάριν, στις εφαρμογές σε πραγματικό χρόνο. Οι εργασίες θα βασιστούν στα ισχύοντα ή υπό επεξεργασία πρότυπα και θα αποσκοπούν στην εναρμόνιση των ευρωπαϊκών δραστηριοτήτων. Ιδιαίτερη προσοχή θα δοθεί στη δυνατότητα μεταφοράς του λογισμικού, στην επαναχρησιμοποίηση του και στο σχεδιασμό τυποποιημένων ενοτήτων προγραμμάτων. Θα δοθεί νέα έμφαση στη βελτίωση της παραγωγικότητας, της ποιότητας και της ασφάλειας, ιδίως χάρη στη διάδοση των σύγχρονων μεθόδων σχεδιασμού. Η βιομηχανική εκμετάλλευση εργαλείων και περιβαλλόντων τεχνολογίας λογισμικού θα ενθαρρυνθεί με την επίδειξη σχετικών εφαρμογών. Οι εργασίες αυτές καλύπτουν τη βιομηχανική εκμετάλλευση των τεχνικών που αφορούν συστήματα εμπειρογνωμοσύνης, ιδίως ως συμπληρωματικά στοιχεία των σημερινών συμβατικών συστημάτων τεχνολογιών σχεδιασμού.

Θα ληφθούν μέτρα με σκοπό να προωθηθεί η αποδοχή των νέων τεχνικών παραγωγής λογισμικού και να βελτιωθεί το επίπεδο των ικανοτήτων σε ευρεία κλίμακα. Ειδικότερα, θα καλυφθούν οι δραστηριότητες κατάρτισης που συγκεντρώνονται στις ανάγκες της βιομηχανίας. Τα μέτρα αυτά θα βασιστούν στα αποτελέσματα των σχεδίων που εκτελούνται στα πλαίσια του ESPRIT, του EUREKA και των προγραμμάτων των κρατών μελών σχετικά με την εξασφάλιση των βιομηχανικών μεθόδων και εργαλείων. Θα υπάρχει άμεσος συντονισμός και συμπληρωματικότητα των δραστηριοτήτων με τους υπάρχοντες μηχανισμούς διάδοσης και, όπου αυτό είναι δυνατόν, συμπεριλαμβανομένης και της χρήσης των υφιστάμενων μηχανισμών.

ΤΟΜΕΑΣ 3: ΠΡΟΗΓΜΕΝΑ ΣΥΣΤΗΜΑΤΑ ΓΡΑΦΕΙΑΚΩΝ ΚΑΙ ΟΙΚΙΑΚΩΝ ΕΦΑΡΜΟΓΩΝ, ΠΕΡΙΦΕΡΕΙΑΚΑ

Ο στόχος των προηγμένων συστημάτων γραφειακών και οικιακών εφαρμογών θα συνίσταται στην ολοκλήρωση των λειτουργιών στο επαγγελματικό και στο οικιακό περιβάλλον. Επίσης, θα έχουν ως στόχο την ευκολότερη χρήση των συστημάτων. Ιδιαίτερη προτεραιότητα θα δοθεί στις εργασίες προ της τυποποίησης. Η κατανεμημένη πληροφορική, συμπεριλαμβανομένης της διαχείρισης των βάσεων δεδομένων καθώς και των αντίστοιχων σταθμών εργασίας και των συστημάτων και τεχνολογιών των μικροεπεξεργασιών, θα αποτελέσουν τα κυριότερα θέματα ενδιαφέροντος μεταξύ όλων των δραστηριοτήτων. Οι εργασίες οι σχετικές με την κατανεμημένη πληροφορική θα συγκεντρωθούν, κυρίως, στα συστήματα χαλαρής σύνδεσης και στα ανομοιογενή συστημάτα. Θα διενεργηθούν πειράματα με σκοπό να ελεγχθεί η ασφάλεια των συστημάτων, στις περιπτώσεις που αυτό είναι απαραίτητο. Στο πλαίσιο αυτό, θα διενεργηθούν επιδείξεις σχετικά με την ολοκλήρωση εργαλείων και εγκαταστάσεων σε ειδικές εφαρμογές που παρουσιάζουν πραγματικό ενδιαφέρον για το χρήστη, καθώς και σχετικά με την ολοκλήρωση των διαφόρων κατευθύνσεων των δραστηριοτήτων που επιτρέπουν την καλύτερη ροή των δεδομένων στους οργανισμούς.

Εξετάζονται δύο συμπληρωματικοί, αλλά αλληλένδετοι, τομείς.

Οι εργασίες έρευνας και ανάπτυξης (Ε & Α) σχετικά με τα ολοκληρωμένα συστήματα επαγγελματικών εφαρμογών αφορούν τη ροή των πληροφοριών μεταξύ των υπηρεσιών και των εγκαταστάσεων της επιχείρησης και επιτρέπουν να εξασφαλιστεί η πιστή ολοκλήρωση των διαφόρων δραστηριοτήτων μεταξύ των λειτουργικών μονάδων. Καλύπτουν την ενσωμάτωση των κινητών τερματικών σταθμών στα γραφειακά συστήματα πληροφοριών, όπου απαιτείται η δημιουργία στενών δεσμών με τις εργασίες που έχουν αναληφθεί στο πλαίσιο ειδικών προγραμμάτων για τις τεχνολογίες επικοινωνιών και τα τηλεματικά συστήματα. Στο πλαίσιο αυτό τα συστήματα που προβλέπονται για τις εργασίες σε συνεργασία διαδραματίζουν σημαντικό ρόλο. Επιτρέπουν, για παράδειγμα τη συνεργασία κατά τις ακόλουθες εργασίες: τη σύνταξη, την επεξεργασία των αρχείων, την διαχείριση σχεδίων, τη διαδικασία λήψης αποφάσεων, την άτυπη διαλογική επικοινωνία, τον καθορισμό των προβλημάτων και την πραγματοποίηση συνεδριάσεων. Άλλη στρατηγικά σημαντική ερευνητική κατεύθυνση είναι τα ανοικτά συστήματα για την συσσωμάτωση ετερογενών στοιχείων λογισμικού που στηρίζουν διάφορες εφαρμογές, μεταξύ των οποίων συστήματα πολλαπλών μέσων. Η βελτίωση των συνθηκών εργασίας και η εξασφάλιση προσόντων που ανταποκρίνονται στις απαιτούμενες εργασίες συμπεριλαμβάνονται μεταξύ των κυριότερων εξεταζόμενων θεμάτων.

Οι δραστηριότητες Ε & Α που αφορούν τις ευφυείς κατοικίες και τα ευφυή κτίρια είναι εν μέρει παρόμοιες με εκείνες που αφορούν τα ολοκληρωμένα συστήματα επαγγελματικών εφαρμογών, αλλά υπόκεινται σε διαφορετικούς περιορισμούς όσον αφορά τις κύριες λειτουργίες και το κόστος. Ιδιαίτερα θα πρέπει να ληφθούν υπόψη οι πτυχές της ηλεκτρονικής ευρέος κοινού. Οι εργασίες θα περιλαμβάνουν την ανάλυση απαιτήσεων, τις λειτουργικές προδιαγραφές και τις προ της τυποποίησης εργασίες, και θα έχουν σκοπό να ενσωματώσουν τις ΤΠ σε διάφορες άλλες κατασκευαστικές λειτουργίες όπως στην ασφάλεια, στην προστασία της ιδιωτικής ζωής, στη φωνητική επικοινωνία και στη μεταβίβαση εγγράφων, στη θέρμανση, στο φωτισμό και στη διαχείριση της ενέργειας. Διάφορες πτυχές της ποιότητας ζωής, όπως η εργονομία και η βελτίωση των συνθηκών εργασίας, έχουν ιδιαίτερη βαρύτητα.

Τα περιφερειακά αποκτούν συνεχώς αυξανόμενη σπουδαιότητα στο πλαίσιο των συστημάτων επαγγελματικών και οικιακών εφαρμογών. Ο στόχος των εργασιών Ε & Α στον τομέα των περιφερειακών συνίσταται στην αποτελεσματική ολοκλήρωση συστημάτων που βασίζονται σε ανοικτά πρότυπα και στην ενίσχυση των επιστημονικών και τεχνολογικών βάσεων για τις νέες γενιές περιφερειακών, οι οποίες χαρακτηρίζονται κυρίως από την αξιοπιστία τους, το χαμηλό τους κόστος και το γεγονός ότι μπορούν να παράγονται σε μεγάλες ποσότητες. Προκειμένου να συμβάλουν στην ανανέωση της ευρωπαϊκής βιομηχανίας στον τομέα των εξαρτημάτων και των υποσυστημάτων δομικών στοιχείων για τα περιφερειακά μέσω της Ε & Α, πρέπει να εξασφαλιστούν συνέργειες μεταξύ των βιομηχανικών κλάδων παραγωγής και χρήσης και να σχηματιστεί η απαιτούμενη κριτική μάζα.

Οι δραστηριότητες που προβλέπονται στον τομέα της τεχνολογίας των περιφερειακών θα επικεντρωθούν σε επιλεγμένα πεδία όπου υπάρχουν ευρωπαϊκές βιομηχανικές δυνατότητες και καλές προοπτικές εκμετάλλευσης. Η εργασία θα περιλαμβάνει πτυχές Ε & Α ειδικών περιφερειακών τεχνολογιών για μελλοντικές γενιές περιφερειακών. Ιδιαίτερη προσοχή θα δοθεί στις τεχνολογίες των επίπεδων οθονών, των μαγνητικοοπτικών συστημάτων μνήμης, των τεχνολογιών μη μηχανικής εκτύπωσης και των τεχνολογιών σάρωσης. Δεν θα δοθεί υποστήριξη για την ανάπτυξη προϊόντων, αλλά αναμένεται ότι η εργασία θα συνδεθεί με σχέδια για μεταγενέστερη εκμετάλλευση, η οποία θα γίνει από την ίδια τη βιομηχανία ή π.χ. μέσω του EUREKA.

Θα ληφθούν ειδικά μέτρα για τη μεταφορά τεχνολογίας και την κατάρτιση στον τομέα των προηγμένων συστημάτων επαγγελματικών και οικιακών εφαρμογών και των περιφερειακών. Αυτά καλύπτουν επιδείξεις προηγμένων συστημάτων ΤΠ, κατάλληλων κυρίως για μικρές επιχειρήσεις.

ΤΟΜΕΑΣ 4: ΟΛΟΚΛΗΡΩΜΕΝΗ ΒΙΟΜΗΧΑΝΙΚΗ ΠΑΡΑΓΩΓΗ ΚΑΙ ΤΕΧΝΙΚΟΣ ΣΧΕΔΙΑΣΜΟΣ ΜΕ

ΥΠΟΛΟΓΙΣΤΗ

Ο στόχος των δραστηριοτήτων είναι να προσφέρουν την τεχνολογική βάση που είναι απαραίτητη για τα ανοικτά συστήματα, τα συστήματα πολλών κατασκευαστών και τις κατανεμημένες εργασίες στα περιβάλλοντα μηχανικής και παραγωγής, καθώς και να συμβάλουν στην καλύτερη ενσωμάτωση των προηγμένων δομικών στοιχείων των συστημάτων ΤΠ στις βιομηχανίες τεχνικού σχεδιασμού. Οι εργασίες θα επικεντρωθούν στις νέες γενεές των βασικών τεχνολογιών CIM και στην επίδειξη της δυνατότητας εφαρμογής τους σε συγκεκριμένους τομείς της βιομηχανικής παραγωγής και σε διάφορους άλλους τομείς τεχνικού σχεδιασμού. Θα εξασφαλιστεί η συμπληρωματικότητα με το ειδικό πρόγραμμα σχετικά με τις βιομηχανικές τεχνολογίες και τις τεχνολογίες υλικών. Η ολοκληρωμένη βιομηχανική παραγωγή και ο τεχνικός σχεδιασμός με υπολογιστή θα καλύπτει την ανάπτυξη προηγμένων λύσεων, συστημάτων, εργαλείων και μεθόδων σε συνεργασία, όπου χρειάζεται, με τους πιο πρωτοπόρους χρήστες.

Οι εργασίες Ε & Α θα συμπεριλάβουν την τεχνολογική υποδομή και τα πειράματα εφαρμογών. Οι εργασίες που αφορούν την τεχνολογική υποδομή θα συνίστανται στην ανάπτυξη των προηγμένων τεχνικών χρησιμοποίησης υπολογιστών στην παραγωγή, των μεθόδων και των εργαλείων που διευκολύνουν τις εφαρμογές βιομηχανικής παραγωγής και μηχανικής στους διάφορους τομείς στους οποίους οι ΤΠ έχουν ιδιαίτερη στρατηγική σημασία. Στο πλαίσιο αυτό η σημασία του λογισμικού αυξάνεται συνεχώς. Η προσέγγιση που θα υιοθετηθεί, η οποία αποβλέπει στη βελτίωση της συνάρτησης κόστους/αποτελεσματικότητας, της ευελιξίας και της υψηλής ποιότητας, θα βασιστεί στις αρχές των ανοικτών συστημάτων, υποστηριζόμενες από κατάλληλες εργασίες προ της τυποποίησης, και θα λάβει υπόψη το γεγονός ότι οι περισσότερες επιχειρήσεις τεχνικού σχεδιασμού έχουν πολλές εγκαταστάσεις και πολλούς προμηθευτές. Μεταξύ των θεμάτων που εξετάζονται συμπεριλαμβάνονται η διοικητική μέριμνα και η διανομή, οι επικοινωνίες και οι αρχιτεκτονικές για τις εφαρμογές τεχνικού σχεδιασμού, η διαχείριση των βιομηχανικών διαδικασιών παραγωγής, ο σχεδιασμός, η ρομποτική και οι τεχνολογίες των εξοπλισμών (ελέγχου και επιστημονικών οργάνων), η ηλεκτρονική μηχανική και τα μικροσυστήματα. Οι τεχνολογίες για τη διασφάλιση της ποιότητας σε απευθείας σύνδεση θα αναπτυχθούν με σκοπό να εξασφαλιστεί η ασφαλής και αξιόπιστη λειτουργία των προϊόντων και των διαδικασιών παραγωγής καθ' όλη τη διάρκεια της ζωής τους.

Με βάση τα αποτελέσματα που έχουν ήδη επιτευχθεί στο πλαίσιο του ESPRIT, θα εξεταστούν νέα συστήματα δοκιμών στον τομέα του τεχνικού σχεδιασμού. Οι σχετικές βιομηχανίες των προμηθευτών είναι ιδίως οι εταιρείες παραγωγής λογισμικού και ολοκλήρωσης συστημάτων, οι κατασκευαστές υπολογιστών και εξοπλισμών επικοινωνιών, εργαλειομηχανών, ρομπότ, αυτόνομων οχημάτων, ανυψωτικών μηχανημάτων, ηλεκτρονικών στοιχείων, διατάξεων ελέγχου και οργάνων, αισθητήρων και ενεργοποιητών. Ο στόχος των εργασιών θα είναι να βοηθήσουν τους χρήστες των μικρομεσαίων επιχειρήσεων, που αποτελούν το μεγαλύτερο μέρος των επιχειρήσεων τεχνικού σχεδιασμού, καθώς και τους μεγάλους χρήστες που ανοίγουν το δρόμο στον τομέα της εφαρμογής των προηγμένων τεχνολογιών. Η συνεργασία μεταξύ των χρήστων και των κατασκευαστών θα συνεχίσει να ενθαρρύνεται ιδιαίτερα.

Θα διενεργηθούν πειράματα εφαρμογών στον τομέα της συνεχούς βιομηχανικής παραγωγής, των εφαρμογών των βιομηχανικών διαδικασιών παραγωγής και διαφόρων άλλων εφαρμογών τεχνικού σχεδιασμού, με κύριο άξονα τα πρότυπα και τους κώδικες πρακτικής και στόχο την επικύρωση των προηγμένων λύσεων ΤΠ. Στο πλαίσιο αυτό, θα μπορούν να γίνουν εργασίες και σχετικά με τις ειδικές απαιτήσεις της μαζικής βιομηχανικής παραγωγής. Ιδιαίτερη προσοχή θα δοθεί στην ανάπτυξη καθαρότερων βιομηχανικών διεργασιών.

Η σημερινή εικόνα των ανθρώπινων πόρων στον τομέα αυτό δεν ανταποκρίνεται ακόμη ακόμη στις απαιτήσεις των προηγμένων βιομηχανιών παραγωγής και τεχνικού εφοδιασμού, πράγμα που μπορεί να παρεμποδίσει την πρόοδο αν δεν εξευρεθεί γρήγορα λύση. Η μεταφορά των τεχνολογιών και οι δραστηριότητες κατάρτισης θα αποβούν ιδιαίτερα αποτελεσματικές μόνο αν η προσέγγιση που θα υιοθετηθεί άπτεται πολλών επιστημονικών κλάδων, αν οι χρήστες συμμετέχουν δραστήρια και αν οι εν λόγω δραστηριότητες είναι αλληλένδετες με τις δραστηριότητες Ε & Α, και, σε ορισμένες περιπτώσεις, εντάσσονται στα έργα μεγάλης κλίμακας. Με τον τρόπο αυτό, από τα αποτελέσματα του προγράμματος θα ωφεληθεί ένα ευρύ φάσμα ενδιαφερόμενων, ειδικότερα οι μικρομεσαίες επιχειρήσεις, όχι μόνο με τη συμμετοχή σε έργα Ε & Α αλλά και μέσω της μεταφοράς ειδικής τεχνολογίας και των δράσεων κατάρτισης. Στα πλαίσια των ειδικών δράσεων κατάρτισης, θα είναι δυνατόν να συμμετέχουν σπουδαστές και νέοι πτυχιούχοι στα σχέδια επίδειξης.

ΤΟΜΕΑΣ 5: ΒΑΣΙΚΗ ΕΡΕΥΝΑ

Οι δραστηριότητες βασικής έρευνας συμβάλλουν στη διατήρηση και στην εξάπλωση των γνώσεων και της τεχνογνωσίας που αποτελούν την επιστημονική βάση των ευρωπαϊκών τεχνολογιών των πληροφοριών. Οι τομείς που αφορούν οι δράσεις αυτές επιλέγονται με βάση:

- τις δυνατότητές τους να δημιουργήσουν μελλοντικά βαθιές τομές ή σημαντικές προόδους, ακόμα και εάν δεν έχουν καμιά άμεση ορατή εφαρμογή. Θα δίδεται ιδιαίτερη έμφαση σε θέματα που αναμένεται να παρουσιάσουν μακροπρόθεσμα βιομηχανικές δυνατότητες,

- την ικανότητά τους να επωφεληθούν από την προστιθέμενη αξία που εξασφαλίζει η συνεργασία σε ευρωπαϊκή κλίμακα,

- τη θέση τους πριν από τις προσπάθειες Ε & Α, παράλληλα με τη συμβολή τους στην πραγματοποίηση των γενικών στόχων του προγράμματος,

- την ενίσχυση των σχέσεων μεταξύ των διαφόρων επιστημονικών κλάδων.

Έχουν προγραμματιστεί ερευνητικές εργασίες με σκοπό την παραγωγή στοιχείων με χαμηλό θόρυβο και υψηλή ταχύτητα, με τη χρήση χαμηλών θερμοκρασιών και την ενσωμάτωση νέων υλικών υπεραγώγιμων σε υψηλή θερμοκρασία. Η ανάγκη διάθεσης ιδιαίτερα συνθέτων εξαρτημάτων που αποτελούν τη βάση του υλικού των μελλοντικών πολυπαράλληλων συστημάτων, θα οδηγήσει σε έρευνες στον τομέα των ηλεκτρονικών κυκλωμάτων της νανομετρικής κλίμακας. Ειδικότερα, πρόκειται για έρευνες που αφορούν τις φυσικές ιδιότητες των οργανικών και οπτικών υλικών που παρουσιάζουν πολλές δυνατότητες εφαρμογής στις συσκευές και τα συστήματα ΤΠ. Θα εξασφαλιστεί η συμπληρωματικότητα με τις δραστηριότητες που συνδέονται με την έρευνα στον τομέα των υλικών, η οποία έχει αναληφθεί στο πλαίσιο του ειδικού προγράμματος για τις βιομηχανικές τεχνολογίες και τις τεχνολογίες υλικών. Οι έρευνες που αφορούν τις μελλοντικές δυνατότητες στον τομέα του υλικού θα συμπληρωθούν με δραστηριότητες σχετικές με τη νέα γενεά μεθοδολογιών για το σχεδιασμό υλικού.

Η αποφασιστική πρόοδος που απαιτείται για τον αποτελεσματικό και αποδοτικό τεχνικό σχεδιασμό του λογισμικού στο μέλλον και, σε ορισμένο βαθμό, για τα συστήματα πληροφορικής εν γένει, θα εξαρτηθεί από την τυπική περιγραφή των συστημάτων. Επομένως, θα εξεταστούν τα λογικά και αλγεβρικά θεμέλια της πληροφορικής, που παρέχουν το απαραίτητο πλαίσιο για την ανάπτυξη παράλληλων συστημάτων, αποτελεσματικών παράλληλων και ακολουθιακών αλγορίθμων, τεχνικών προσδιορισμού και επαλήθευσης, καθώς και της επόμενης γενεάς γλωσσών και αλγορίθμων προγραμματισμού. Θα ενθαρρυνθεί η βασική έρευνα στον τομέα των εξαρτώμενων κατανεμημένων συστημάτων και των ολοκληρωμένων βάσεων δεδομένων, με σκοπό να βελτιωθεί η αξιοπιστία των κατανεμημένων συστημάτων.

Οι περιορισμοί που συνεχίζουν να υπάρχουν στις βάσεις της τεχνητής νοημοσύνης περιορίζουν τις απαραίτητες βελτιώσεις σε πολλούς τομείς εφαρμογών στους οποίους πρέπει να αντικατασταθούν οι σημερινές μέθοδοι επεξεργασίας δεδομένων και διαχείρισης δικτύων προς όφελος συστημάτων και διαδικασιών με μεγαλύτερη νοημοσύνη. Για το σκοπό αυτό, οι εργασίες βασικής έρευνας θα συγκεντρωθούν στα πολυπαράλληλα συστήματα και στη νευρονική πληροφορική, καθώς και σε διάφορα άλλα ζωτικά θέματα στον τομέα αυτό, μεταξύ των οποίων συμπεριλαμβάνονται η αντιμετώπιση της αβεβαιότητας και η παράσταση των γνώσεων, οι θεωρίες της αυτοματοποιημένης παραγωγής και ο διάλογος ανθρώπου-υπολογιστή.

Τα μέτρα που αφορούν τη μεταφορά των τεχνολογιών και την κατάρτιση θα σκοπεύσουν στη δημιουργία και στη διατήρηση στενών δεσμών με τις δραστηριότητες του προγράμματος που είναι προσανατολισμένες προς τη βιομηχανία.

Στα πλαίσια της βασικής έρευνας, το συνεχώς αυξανόμενο πρόβλημα της έλλειψης ειδικευμένου προσωπικού θα μελετηθεί στα πανεπιστήμια και τα κέντρα ερευνών. Τόσο η μεταφορά των τεχνολογιών όσο και η εκπαίδευση απαιτούν τη δημιουργία ευρωπαϊκών "δικτύων αριστείας" σε διάφορους τομείς των ΤΠ. Ο ρόλος που διαδραματίζει η βασική έρευνα για την εκπλήρωση της απαίτησης αυτής είναι πρωταρχικής σημασίας, δεδομένου ότι δρα ως καταλύτης για τη δημιουργία παρόμοιων δικτύων αριστείας. Στα πλαίσια αυτά, θα εφαρμοσθεί στενός συντονισμός με άλλες κοινοτικές δράσεις στον τομέα αυτό.

ΠΑΡΑΡΤΗΜΑ ΙΙ

ΕΝΔΕΙΚΤΙΚΗ ΚΑΤΑΝΟΜΗ ΤΟΥ ΠΟΣΟΥ ΠΟΥ ΚΡΙΝΕΤΑΙ ΑΝΑΓΚΑΙΟ

(σε εκατομμύρια Ecu)

Τομέας

Κατανομή

1. Μικροηλεκτρονική

388, (;) ($)

2. Συστήματα επεξεργασίας δεδομένων και λογισμικό

335, (;) ($)

3. Οικιακά και γραφειακά συστήματα- περιφερειακά

227,48 (;) ($)

4. Ολοκληρωμένη παραγωγή με ηλεκτρονικούς υπολογιστές και μηχανοτεχνία

254, (;) ($)

5. Βασική έρευνα

134, (;) ($)

ΣΥΝΟΛΟ

1 338,48 (;) ($)

(;) Συμπεριλαμβανομένων των εξόδων προσωπικού που ανέρχονται σε 53 εκατομμύρια Ecu και των διοικητικών εξόδων που ανέρχονται σε 41 εκατομμύρια Ecu. Ποσοστό 2 % έως 5 % του συνόλου των πιστώσεων, θα διατεθεί για την κατάρτιση ερευνητών και μηχανικών.

($) Ποσό το οποίο κρίνεται αναγκαίο, ύψους 13,52 εκατομμυρίων Ecu, μη συμπεριλαμβανόμενο στα 1 338,48 εκατομμύρια Ecu, θα κρατηθεί ως συμβολή του προγράμματος στη συγκεντρωτική δράση διάδοσης και αξιολόγησης των αποτελεσμάτων.

Η κατανομή μεταξύ των διαφόρων γραμμών δεν αποκλείει το ενδεχόμενο ορισμένα έργα να αφορούν πολλές γραμμές.

ΠΑΡΑΡΤΗΜΑ ΙΙΙ

ΤΡΟΠΟΣ ΕΚΤΕΛΕΣΗΣ ΤΟΥ ΠΡΟΓΡΑΜΜΑΤΟΣ 1. Η Επιτροπή θέτει σε εφαρμογή το πρόγραμμα με βάση τους στόχους και το επιστημονικό και τεχνικό περιεχόμενο που ορίζονται στο παράρτημα Ι.

2. Ο τρόπος εκτέλεσης του προγράμματος, που αναφέρεται στο άρθρο 3 της απόφασης, καλύπτει σχέδια έρευνας και τεχνολογικής ανάπτυξης, συνοδευτικά μέτρα και συντονισμένες δράσεις. Στην επιλογή των έργων αυτών, πρέπει να λαμβάνονται υπόψη τα κριτήρια που απαριθμούνται στο παράρτημα ΙΙΙ της απόφασης 90/221/Ευρατόμ, ΕΟΚ καθώς και οι στόχοι που παρατίθενται στο παράρτημα Ι της παρούσας απόφασης.

- Τα ερευνητικά σχέδια

Τα σχέδια αποτελούν αντικείμενο συμβάσεων κοινής δαπάνης στον τομέα της έρευνας και τεχνολογικής ανάπτυξης και τυγχάνουν κοινοτικής χρηματοδοτικής συμμετοχής που δεν υπερβαίνει κανονικά το 50 %. Τα πανεπιστήμια και τα λοιπά ερευνητικά κέντρα που συμμετέχουν σε δράσεις κοινής δαπάνης θα έχουν, ανά σχέδιο, τη δυνατότητα να ζητούν είτε χρηματοδότηση 50 % των συνολικών δαπανών είτε χρηματοδότηση 100 % του πρόσθετου οριακού κόστους.

Οι ερευνητικές δράσεις κοινής δαπάνης πρέπει, κατά κανόνα, να εκτελούνται από συμμετέχοντες που είναι εγκατεστημένοι στην Κοινότητα. Τα έργα στα οποία μπορούν να συμμετάσχουν π.χ. πανεπιστήμια, ερευνητικοί οργανισμοί και βιομηχανικές επιχειρήσεις, συμπεριλαμβανομένων των μικρομεσαίων επιχειρήσεων, πρέπει να προβλέπουν κατά κανόνα τη συμμετοχή δύο τουλάχιστον εταίρων, οι οποίοι θα είναι ανεξάρτητοι μεταξύ τους και εγκατεστημένοι σε διαφορετικά κράτη μέλη. Οι δύο αυτοί εταίροι θα είναι κανονικά βιομηχανικές επιχειρήσεις, εκτός αν πρόκειται για σχέδια βασικής έρευνας. Οι συμβάσεις που αφορούν τις ερευνητικές δράσεις κοινής δαπάνης πρέπει, κατά κανόνα, να συνάπτονται έπειτα από διαδικασία επιλογής που βασίζεται σε προσκλήσεις προς υποβολή προτάσεων, οι οποίες δημοσιεύονται στην Επίσημη Εφημερίδα των Ευρωπαϊκών Κοινοτήτων.

- Τα συνοδευτικά μέτρα

Τα συνοδευτικά μέτρα που αναφέρονται στο άρθρο 7 της απόφασης και περιγράφονται στο παράρτημα Ι θα εκτελούνται ιδίως:

- με τη διοργάνωση επιστημονικών σεμιναρίων, εργαστηρίων και συναντήσεων,

- με δραστηριότητες εσωτερικού συντονισμού με τη σύσταση "συνενωτικών" ομάδων,

- με δραστηριότητες κατάρτισης σε πρωτοποριακά θέματα,

- με ένα σύστημα ανταλλαγής πληροφοριών,

- με την προαγωγή της εκμετάλλευσης των αποτελεσμάτων,

- με την ανεξάρτητη επιστημονική και στρατηγική αξιολόγηση της λειτουργίας των σχεδίων έρευνας και του προγράμματος.

- Οι συντονισμένες δράσεις

Οι συντονισμένες δράσεις συνίστανται σε προσπάθειες που αναλαμβάνει η Κοινότητα για το συντονισμό των μεμονωμένων ερευνητικών δράσεων που διεξάγονται στα κράτη μέλη. Μπορούν να αποτελέσουν αντικείμενο συμμετοχής μέχρι και 100 % στις δαπάνες συνεννόησης.

3. Η διάδοση των γνώσεων που αποκτώνται στα πλαίσια της εκτέλεσης των έργων πραγματοποιείται, αφενός, στο εσωτερικό του προγράμματος και, αφετέρου, με συγκεντρωτική δράση, σύμφωνα με την απόφαση που αναφέρεται στο άρθρο 4 τρίτο εδάφιο της απόφασης 90/221/Ευρατόμ, ΕΟΚ.